b'\n_START_ARTICLE_\nAnna M\xc3\xa4kel\xc3\xa4\n_START_PARAGRAPH_\nAnna M\xc3\xa4kel\xc3\xa4 (s. 25. huhtikuuta 1975) on suomalainen feministinen mediatutkija, entinen Vihre\xc3\xa4n liiton kunnallispoliitikko ja Kauniaisten sivistyslautakunnan entinen puheenjohtaja. H\xc3\xa4net valittiin Kittil\xc3\xa4n kunnanjohtajaksi vuonna 2010 ja vuonna 2014 Kittil\xc3\xa4n kunnanvaltuusto irtisanoi h\xc3\xa4net luottamuspulaan vedoten ja irtisanominen pantiin t\xc3\xa4yt\xc3\xa4nt\xc3\xb6\xc3\xb6n v\xc3\xa4litt\xc3\xb6m\xc3\xa4sti. Irtisanominen kumottiin my\xc3\xb6hemmin lainvastaisena. Kunnan ja M\xc3\xa4kel\xc3\xa4n v\xc3\xa4lisen sovintosopimuksen k\xc3\xa4sittely oli kesken viel\xc3\xa4 lokakuussa 2017, eik\xc3\xa4 M\xc3\xa4kel\xc3\xa4ll\xc3\xa4 ole ollut ty\xc3\xb6velvoitetta kunnanjohtajana._NEWLINE_Ennen Kittil\xc3\xa4n kunnanjohtajuutta M\xc3\xa4kel\xc3\xa4 ty\xc3\xb6skenteli tutkijana ja opettajana Helsingin yliopiston viestinn\xc3\xa4n laitoksella, Siuntion perusturvajohtajana ja Lohjan kaupungin perusturvakeskuksen kehitt\xc3\xa4misp\xc3\xa4\xc3\xa4llikk\xc3\xb6n\xc3\xa4. H\xc3\xa4net valittiin vihreiden listalta Kauniaisten kaupunginvaltuustoon syksyn 2004 kunnallisvaaleissa. H\xc3\xa4n sai kaupungissa viidenneksi eniten \xc3\xa4\xc3\xa4ni\xc3\xa4. M\xc3\xa4kel\xc3\xa4 toimi kaupunginvaltuutettuna yhden kauden, vuoteen 2008, ja Kauniaisten vihreiden puheenjohtajana 2004\xe2\x80\x932007.\n_START_SECTION_\nUra\n_START_PARAGRAPH_\nM\xc3\xa4kel\xc3\xa4 oli perustamassa Tulva-lehte\xc3\xa4, jonka ensimm\xc3\xa4isen\xc3\xa4 p\xc3\xa4\xc3\xa4toimittajana h\xc3\xa4n toimi 2002\xe2\x80\x932004. H\xc3\xa4n on kirjoittanut kolumneja City-lehteen ja KaksPlus-lehteen sek\xc3\xa4 osallistunut naisj\xc3\xa4rjest\xc3\xb6toimintaan Tasa-arvoasiain neuvottelukunnassa ja Naisasialiitto Unionissa. H\xc3\xa4n on Naisj\xc3\xa4rjest\xc3\xb6t yhteisty\xc3\xb6ss\xc3\xa4 \xe2\x80\x93 Nytkis ry:n hallituksen entinen j\xc3\xa4sen. H\xc3\xa4n oli yksi ensimm\xc3\xa4isen suomenkielisen alan perusteoksen, Sukupuolishow (Gaudeamus 2006), toimittajista ja kirjoittajista. M\xc3\xa4kel\xc3\xa4n raiskausuutisointia k\xc3\xa4sittelev\xc3\xa4 tutkimus aiheutti kuohuntaa lehtien yleis\xc3\xb6nosastoilla vuonna 2002. M\xc3\xa4kel\xc3\xa4 on tutkinut my\xc3\xb6s mm. J\xc3\xb6rn Donnerin Miest\xc3\xa4 ei voi raiskata -elokuvan synnytt\xc3\xa4m\xc3\xa4\xc3\xa4 keskustelua vuonna 1978. M\xc3\xa4kel\xc3\xa4 on ollut haastateltavana televisiossa muun muassa Big Brother -ohjelmassa._NEWLINE_Vihre\xc3\xa4n liiton Uudenmaan piiri asetti M\xc3\xa4kel\xc3\xa4n ehdokkaaksi vuoden 2007 eduskuntavaaleihin.\n_START_SECTION_\nKittil\xc3\xa4n kunnanjohtajana\n_START_PARAGRAPH_\nM\xc3\xa4kel\xc3\xa4 valittiin Kittil\xc3\xa4n kunnanjohtajaksi vuonna 2010. Vuonna 2014 Kittil\xc3\xa4n kunnanvaltuusto kyseenalaisti M\xc3\xa4kel\xc3\xa4n luottamuksen kunnanjohtajana. Taustalla oli muun muassa M\xc3\xa4kel\xc3\xa4n kunnanhallituksen tiet\xc3\xa4m\xc3\xa4tt\xc3\xa4 tekem\xc3\xa4 tutkintapyynt\xc3\xb6 kunnan osittain omistaman Levi Ski Resortin toimitusjohtaja Jouni Palosaaresta. Valtuuston puheenjohtaja Inkeri Yritys kuitenkin keskeytti M\xc3\xa4kel\xc3\xa4n erottamisprosessin syyskuussa 2014 vedoten Levi Ski Resortia ja kunnanhallitusta koskevaan esitutkintaan. Marraskuussa 2014 kunnanvaltuusto kuitenkin \xc3\xa4\xc3\xa4nesti M\xc3\xa4kel\xc3\xa4n erottamisesta ja h\xc3\xa4nen irtisanomisensa pantiin t\xc3\xa4yt\xc3\xa4nt\xc3\xb6\xc3\xb6n v\xc3\xa4litt\xc3\xb6m\xc3\xa4sti. M\xc3\xa4kel\xc3\xa4n mukaan irtisanominen oli lainvastainen ja h\xc3\xa4n ilmoitti valittavansa valtuuston p\xc3\xa4\xc3\xa4t\xc3\xb6ksest\xc3\xa4 Pohjois-Suomen hallinto-oikeuteen._NEWLINE_Pohjois-Suomen hallinto-oikeus antoi 4. helmikuuta 2016 erottamisasiassa p\xc3\xa4\xc3\xa4t\xc3\xb6ksen, jossa Kittil\xc3\xa4n kunnanvaltuuston p\xc3\xa4\xc3\xa4t\xc3\xb6s erottamisesta kumottiin asian valmistelun virheiden ja puutteiden takia. Kittil\xc3\xa4n kunta valitti hallinto-oikeuden p\xc3\xa4\xc3\xa4t\xc3\xb6ksest\xc3\xa4 korkeimpaan hallinto-oikeuteen, joka p\xc3\xa4\xc3\xa4t\xc3\xb6ksess\xc3\xa4\xc3\xa4n 3. kes\xc3\xa4kuuta 2016 hylk\xc3\xa4si valituksen eik\xc3\xa4 muuttanut hallinto-oikeuden p\xc3\xa4\xc3\xa4t\xc3\xb6st\xc3\xa4. Lainvastaisesta irtisanomisesta on k\xc3\xa4ynnistetty rikosprosessi, jossa Kittil\xc3\xa4n kuntap\xc3\xa4\xc3\xa4tt\xc3\xa4ji\xc3\xa4 ep\xc3\xa4ill\xc3\xa4\xc3\xa4n virkarikoksista._NEWLINE_Lapin k\xc3\xa4r\xc3\xa4j\xc3\xa4oikeudessa on meneill\xc3\xa4\xc3\xa4n  11. syyskuuta 2018 alkanut k\xc3\xa4sittely, jossa k\xc3\xa4sitell\xc3\xa4\xc3\xa4n rikosasiana prosessia jonka p\xc3\xa4\xc3\xa4tteeksi M\xc3\xa4kel\xc3\xa4 irtisanottiin, ja sit\xc3\xa4, miten ty\xc3\xb6nantaja Kittil\xc3\xa4n kunta sin\xc3\xa4 aikana kohteli M\xc3\xa4kel\xc3\xa4\xc3\xa4. M\xc3\xa4kel\xc3\xa4 on siin\xc3\xa4 asianomistajana.'